Gay-besluit vandag bespreekArgieffoto Die NG Kerk het bevestig dat daar vandag vergader sal word oor die appèl wat aangeteken is teen die besluit oor gays wat op die algemene sinode geneem is. “Die moderamen vergader vanmiddag vir die eerste keer ná die afgelope algemene sinode. Die saak is op die agenda en sal dus daar bespreek word,” het Malinda Lazenby van die algemene sinode van die NG Kerk gesê. Dr. Gustav Claassen, algemene sekretaris van die NG Kerk, het Maroela Media versoek om hom ná afloop van die vergadering te kontak vir meer besonderhede. Daar sal na verwagting op die moderamenvergadering besluit word hoe om die kwessie te hanteer. Dit kom nadat daar glo soveel as vier appèlle teen die algemene sinode se vroeëre besluit ontvang is. Die 16de algemene sinode van die NG Kerk het verlede maand vergader om die kerk se finale beleid ten opsigte van homoseksuele verhoudings en huwelike te bepaal. Die kerk het hierna in ŉ verklaring aangekondig dat alle hetero- en homoseksuele mense wat in ŉ verhouding van persoonlike geloofsgehoorsaamheid aan die Here leef, ten volle mag deelneem aan al die voorregte en gebruike van die kerk. Die kerk het egter gesê slegs ŉ wetlike verbintenis tussen ŉ man en ŉ vrou sal as ŉ huwelik beskou word. Volgens die kerk se besluit sal daar wel erkenning verleen word aan die status van burgerlike verbintenisse tussen mense van dieselfde geslag. Predikante “wat hul weg oopsien”, lui die verklaring, kan hierdie verbintenisse bevestig. Dit is nie duidelik hoe die appèlle wat ingedien is dié bogenoemde besluite raak nie en of die besluite dus nie van krag is tot die afhandeling van die appèlproses nie. Die algemene sinode vergader elke twee jaar en dus eers weer in 2017.